Vrou glo in die nuwejaar ontvoer - Crime - Windhoek Express
Thursday, May 23rd, 2019 15:31:47
'n Partytjie wat die koms van die nuwe jaar moes vier, het na bewering vir een inwoner van Rehoboth in 'n nagmerrie ontaard.
20 January 2019 | Crime
'n Inwoner van Rehboth het onlangs op sosiale media gesê dat vroue ten alle tye oplettend en versigtig moet wees. Foto Namibian Sun
'n Vrou wat tot vroegoggend op Nuwejaarsdag nog by 'n dans op Rehoboth was, is blykbaar ontvoer sonder dat haar vriendinne daarvan bewus was.
'n Inwoner van die dorp het onlangs op sosiale media gesê dat vroue ten alle tye oplettend en versigtig moet wees. "Die vrou, wat anoniem wil bly, was 8-uur die volgende oggend die laaste persoon op die dansbaan, terwyl haar vriendinne 'n entjie van haar gesit en gesels het," lui die inskrywing.
Toe die groep vroue weer sien, was hul vriendin skoonveld en het hulle aangeneem sy is badkamer toe. "Na 'n paar minute het hulle gaan kyk waar sy draai maar sy was nêrens te vind nie. Niemand het haar gesien nie en na ure se soek, was hulle moedeloos," skryf die inwoner.
Volgens die skrywer, het die vrou ure daarna by haar vriendinne opgedaag en vertel dat sy badkamer toe is, waar sy 'n ander vrou teëgekom het. Al wat sy daarna onthou is hoe sy in die bagasiebak van 'n motor wakker skrik. Haar hande was vasgebind en haar mond toegeplak. "Sy het begin skop tot die bestuurder die motor gestop het en ná hy die bagasiebak oopgemaak het, het sy hom probeer skop en slaan," skryf die inwoner verder oor die beweerde voorval. Voorts het die man glo vir haar gedreig dat hy haar toon sou afsny waarna sy aangerand is.
Volgens die ontvoerde, was daar nog 'n vrou op die agtersitplek van die motor. "Sy het na dié vrou geroep, maar sy was seker diep bedwelm," vertel die skrywer. "Daarna kon sy eindelik ontsnap."
'n Saak is nie by die polisie aanhangig gemaak nie, omdat die vrou glo baie bang is. Talle inwoners het op sosiale media gesê skurke kom met sulke dinge weg omdat hulle nie gerapporteer word nie en dat dit belangrik is om 'n saak te maak. Hoewel baie hul medelye teenoor die onbekende vrou uitgestort het, kon ander nie sin maak van die affêre nie.
"Iets klink nie reg nie. Eers 14 dae later kom die storie uit?" Iemand anders wou weet hoe sy uit die badkamer verwyder is sonder dat iemand gesien het hoe dit gebeur.
Boonop is dit onbekend wat van die ander vrou in die motor geword het. Geen verdere kommentaar van die skrywer of die beweerde ontvoerde vrou is teen druktyd ontvang nie.